A Bizottság 1956/2003/EK rendelete
(2003. november 6.)
a Kínai Népköztársaságból származó egyes termékekre vonatkozó 2004. évi közösségi mennyiségi kontingensek első részletéből az importőröknek szétosztandó mennyiségek megállapításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 806/2003/EK rendelettel [1] módosított, a mennyiségi kontingensek kezelésére vonatkozó közösségi eljárás kialakításáról szóló, 1994. március 7-i 520/94/EK tanácsi rendeletre [2], és különösen annak 9. és 13. cikkére,
tekintettel a Kínai Népköztársaságból származó egyes termékek 2004. évi mennyiségi kontingenseinek első részletére vonatkozó kezelési eljárások kialakításáról szóló, 2003. július 30-i 1351/2003/EK bizottsági rendeletre [3], és különösen annak 6. cikkére,
mivel:
(1) A 1351/2003/EK rendelet megállapította valamennyi érintett kontingens hagyományos és egyéb importőrök számára fenntartott hányadát és a rendelkezésre álló mennyiségek elosztásában való részvétel feltételeit és módját. Az importőrök a 1351/2003/EK rendelet 3. cikkével összhangban 2003. július 31. és 2003. szeptember 19. között, brüsszeli idő szerint 15:00 óráig benyújtották behozatali engedély iránti kérelmüket az illetékes nemzeti hatóságokhoz.
(2) A Bizottság a 1351/2003/EK rendelet 5. cikkének megfelelően megkapta a tagállamoktól a benyújtott behozatali engedély iránti kérelmek számára és a bennük feltüntetett összesített mennyiségekre, illetve az 1998. és 1999. referenciaévben a hagyományos importőrök által behozott teljes mennyiségre vonatkozó adatokat.
(3) A Bizottság ezen adatok alapján már meg tudja határozni azokat az egységes mennyiségi kritériumokat, amelyek alapján az illetékes nemzeti hatóságok jóváhagyhatják a tagállamok importőrei által a 2004. évi mennyiségi kontingensek első részletére vonatkozóan benyújtott engedélykérelmeket.
(4) A tagállamok által szolgáltatott adatok elemzése azt mutatja, hogy a hagyományos importőrök által az e rendelet I. mellékletében felsorolt termékekre vonatkozóan benyújtott kérelmekben feltüntetett, összesített mennyiségek meghaladják a kontingens részükre fenntartott részét. A kérelmek jóváhagyásánál ezért az egyes importőrök referencia-időszak szerinti - mennyiségben vagy értékben kifejezett - behozatalára az I. mellékletben feltüntetett egységes csökkentési együtthatót kell alkalmazni.
(5) A tagállamok által szolgáltatott adatok elemzése azt mutatja, hogy a nem hagyományos importőrök által az e rendelet II. mellékletében felsorolt termékekre vonatkozóan benyújtott kérelmekben feltüntetett, összesített mennyiségek meghaladják a kontingens részükre fenntartott részét. A kérelmek jóváhagyásánál ezért az egyes importőrök által az 1351/2003/EK rendeletben meghatározott korlátokon belül kérelmezett mennyiségekre a II. mellékletben feltüntetett egységes csökkentési együtthatót kell alkalmazni.
(6) A nem hagyományos importőrök által fel nem használt mennyiségeket a hagyományos importőrök rendelkezésére bocsátják,
ELFOGADTA EZT A RENDELETET:
1. cikk
A hagyományos importőrök által az I. mellékletben felsorolt termékek tekintetében megfelelően benyújtott engedélykérelmeknek eleget téve, az illetékes nemzeti hatóságok az egyes importőrök által az 1998. vagy 1999. évi behozataluk tekintetében feltüntetett mennyiséggel vagy értékkel megegyező és az egyes kontingensekre az említett mellékletben meghatározott csökkentési együtthatóval kiigazított mennyiséget vagy értéket osztanak ki az importőröknek.
Amennyiben e mennyiségi kritérium alkalmazásával a kérelmezettnél nagyobb mennyiséget osztanának ki, a kiosztott mennyiséget vagy értéket a kérelemben meghatározott mértékűre korlátozzák.
2. cikk
A nem hagyományos importőrök által a II. mellékletben felsorolt termékek tekintetében megfelelően benyújtott engedélykérelmeknek eleget téve, az illetékes nemzeti hatóságok az 1351/2003/EK rendeletben meghatározott korlátokon belül igényelt mennyiséggel vagy értékkel megegyező és az egyes kontingensekre az említett mellékletben meghatározott csökkentési együtthatóval kiigazított mennyiséget vagy értéket osztanak ki az importőröknek.
3. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2003. november 6-án.